**Élménnyé színezett értékeink – a Nemzeti Tehetség Program művészeti pályázata az iskolában**

Iskolánkban másodszor adódott lehetőség az Emberi Erőforrások Minisztériuma által támogatott NTP pályázat keretén belül a tehetséges, kreatív, alkotni vágyó fiatalok tehetséggondozására. Nyolc felsős diák bevonásával alkottunk fél éven keresztül, a tanórák után, heti rendszerességgel. A programban résztvevő gyerekek új élményekkel és tudással gazdagodva ráismerhettek, hogy a lehetőségek végtelenek, a régi mesterségek újraértelmezhetőek, az alapanyagok változatosak lehetnek.

Régi kézműves technikákat tettünk kézzelfoghatóvá, kipróbálhatóvá: a vesszőfonást, a szövést, a nemezelést, a textil- és selyemfestést. Alapanyagként olyan természetes anyagokat használtunk, melyek ma reneszánszukat élik (fűzvessző, gyapjúfonal, pamut, selyem). Természetesen mindezt olyan formában, hogy a produktum élvezhető, használható, alkotásra inspiráló legyen. A gyakorlati foglalkozásokat elméleti órák előzték meg, amelyeken megmutattuk az adott technika történetét, a technikában rejlő, ma is használható lehetőségeket. A foglalkozások során országosan elismert szakemberektől is tanulhattunk – Horváth Katától a vesszőfonást, Klátyik Melindától a nemezelést.

A program során több egyéni alkotás született: a váltós szövőkereteken szőtt táska, tolltartó készült; virágfüzéreket, ékszereket (fülbevaló, nyaklánc, hajcsat), nemezelt sálakat alkottunk; batikoltunk színvesztéses, viaszos és nyomatos technikával textileket, pólókat, sapkát. Festettünk selyem képet és mandalát. Ezen technikákkal nagyméretű közös alkotások is születtek, pl. nagy nemezkép, batikolt óriáskép, üde színfoltokat teremtve az iskola aulájában. A rideg iskolaudvarra tervezett, az iskola falát díszítő óriás vesszőkép barátságosabbá, természetesebbé teszi majd iskolánk környezetét. A programot záró kiállítás egyedi hangulatot teremthet az iskolában, kedvet csinálva a többi diáknak hasonló alkotó munkához.

A pályázat során tanulmányutakra is sor került. Ellátogatunk az Óbudai Goldberger Textilmúzeumba, ahol egy interaktív foglalkozáson a textilgyártással és a mintázással foglalkoztunk a divat és a történelem szemszögéből. Szentendrén megismerkedtünk Vajda Lajos grafikus munkáin keresztül a kollázs-készítéssel, magunk is kipróbálva e technikát. Ellátogatunk Ur Eleonóra batikoló művész galériájába is ötleteket meríteni későbbi munkáinkhoz. Tavasszal egy kétnapos tanulmányút során Hollókőre látogattunk el. Parasztházban laktunk, népi ételt kóstoltunk, népviseletet próbáltunk, műhelymunkaként pedig kipróbáltuk a szalagszövést. Visszacsöppenve a múltba kicsit lelassítottunk, felfedeztük a hagyományőrző falu részleteit. A kézműves munka és a tematikus program mellett részt vettünk egy interaktív felfedező túrán, majd a falu fölé magasodó várat hódítottuk meg.

Az alkotómunka és a közös programok során a résztvevők új oldalukról mutatkoztak meg. Egymással elfogadóbbak, megértőbbek, együttműködőbbek lettünk.

Valóban élménnyé színeztük értékeinket!

(A pályázatról készült képeket iskolánk honlapján - <http://szodligetiskola.hu/> - tekinthetik meg.)

Planké Válint Ingrid, Kröel-Dulayné Varga Magdolna